Hef alkoholverbod op, eis bedryf(Argieffoto: pixabay) Pres. Cyril Ramaphosa sal na verwagting Sondag weer die land toespreek en aankondig of die vlak 4-inperking verder verleng word en of ŉ laer vlak dalk ingestel word. Ramaphosa het op Sondag 11 Julie die vlak 4-inperking tot 25 Julie verleng. Die vorige vlak 4-inperking het van 27 Junie tot 11 Julie gegeld. Tydens die eerste vlak 4-inperking mag restaurante slegs etes vir wegneem of aflewering bedien het. Restaurante mag egter weer van 12 Julie af heropen het. Die alkoholbedryf het intussen versoek dat die alkoholverbod Sondag opgehef word sodat wettige ondernemings weer kan sake doen ten einde ŉ moontlike ineenstorting van die bedryf, van wie meer as 1 miljoen mense afhanklik is vir hul brood en botter, te vermy. Minstens 161 drankwinkels en verspreidingsentrums is boonop, te midde van die drankverbod, tydens die onlangse onluste in Gauteng en KwaZulu-Natal geplunder en beskadig. (Foto: pixabay) Die Biervereniging van Suid-Afrika (Basa), die Liquor Traders Association of South Africa (LTASA) en Vinpro het vroeër die week ŉ skrywe aan Ebrahim Patel, minister van handel, nywerheid en mededinging, gerig om ŉ dringende vergadering te versoek om die vernietigende uitwerking van die verbod en alternatiewe ingrypings te bespreek. Daar word beraam dat die jongste verbod van vier weke meer as 9 000 betrekkings in die alkoholbedryf in gedrang gebring het, met ŉ potensiële verlies van R10,2 miljard aan belasting en aksyns. Dit volg op die drie vorige geleenthede waartydens ŉ drankverbod ingestel is en wat gelei het tot meer as 7 400 werksgeleenthede wat in die bierbedryf verlore gegaan het, asook ŉ verlies van R14,2 miljard aan bierverkope en meer as R7,8 miljard aan belasting en aksyns. Die Suid-Afrikaanse drankhandelsnaamvereniging (Salba) het die regering ook versoek om die verbod op alkohol op te hef. Volgens Sibani Mngadi, voorsitter van Salba, het die vier geleenthede, van 26 Maart 2020 tot 25 Julie 2021, waartydens ŉ verbod op alkoholverkope ingestel is, die land se BBP ŉ geskatte R64,8 miljard gekos. SAB se hofaansoek Die Suid-Afrikaanse Bierbrouery (SAB) se pogings om die regering se verbod op drankverkope om te keer, is intussen deur die Wes-Kaapse hooggeregshof ter syde gestel. Die hof het bevind dat Nkosazana Dlamini-Zuma, minister van samewerkende regering en tradisionele sake, wel binne haar magte opgetree het. Die SAB het in reaksie gesê hy is teleurgesteld in die hof se uitspraak en sal voortgaan om te veg vir die regte van werknemers in die bedryf, asook die bedrywe wat op hom staatmaak. Uitspraak voorbehou in Vinpro-saak (Foto: Vinpro/Facebook) Die Wes-Kaapse hooggeregshof het intussen vroeër die week uitspraak voorbehou in Vinpro se dringende tussentydse interdikaansoek wat die premier van die Wes-Kaap in staat sal stel om af te wyk van die nasionale verbod ten einde verkope van drankprodukte in die provinsie vir binne- en buiteverbruik toe te laat. “Ons is hoopvol op ŉ positiewe uitkoms en wag gretig op die uitspraak oor hierdie belangrike beginsel wat besluitneming rakende ŉ toekomstige verbod op wynverkope sal bepaal,” het Rico Basson, Vinpro-bestuurshoof, gesê. “Die Suid-Afrikaanse wynbedryf is op die rand van ŉ afgrond nadat sy inkomste die afgelope 16 maande verskeie kere afgesny is. Vir elke week wat verloop, verhoog die moontlikheid dat nóg meer wynverwante ondernemings hul deure sluit en duisende werknemers sukkel om hul gesinne te voed.” Pogings van die wynbedryf om oor die afgelope 16 maande aktief met die nasionale regering in gesprek te tree, het onvermoeid voortgegaan. Volgens Basson het ŉ volgehoue gebrek aan oorlegpleging en bystand van die regering egter daartoe gelei dat Vinpro met geen ander keuse gelaat is as om regsaksie as laaste uitweg te gebruik om handel te heropen en sodoende verdere werksverliese en die sluit van nog ondernemings te voorkom nie. “Die bedryf kon reeds vir 23 weke sedert die eerste alkoholverbod nie handel dryf nie. “Terwyl ons op die uitspraak wag, bly ons ook daartoe verbind om ons hoofhofaansoek wat van 23 tot 26 Augustus in die Wes-Kaapse hooggeregshof voor ŉ volbank regters aangehoor word, deur te sien,” het Basson gesê.